PATVIRTINTA

 Lietuvos kino centro prie

Kultūros ministerijos direktoriaus

2019 m. gegužės 24 d. įsakymu Nr. V-23

**AUDITO PASLAUGŲ TECHNINĖ UŽDUOTIS DĖL FILMO AR jo DALIES GAMYBOS IŠLAIDŲ atitikTIES LIETUVOS RESPUBLIKOS PELNO MOKESČIO ĮSTATYMO 172 STRAIPSNIO nuostatoms**

1. Audito paslaugų techninė užduotis dėl filmo ar jo dalies gamybos išlaidų atitikties Lietuvos Respublikos pelno mokesčio įstatymo 172 straipsnio nuostatoms (toliau – techninė užduotis) yra skirta atlikti auditą dėl Lietuvos Respublikoje Lietuvos filmo gamintojo gaminamo filmo ar jo dalies (toliau – Filmas) gamybos išlaidų atitikties Lietuvos Respublikos Pelno mokesčio įstatymo (PMĮ) 172 straipsnio nuostatoms.

2. Auditas turi būti atliekamas pagal šią techninę užduotį vadovaujantis Tarptautinės buhalterių federacijos patvirtintais tarptautiniais audito standartais ir laikantis Tarptautinės buhalterių federacijos patvirtinto Buhalterių profesionalų etikos kodekso nuostatų.

3. Auditą gali atlikti tik Lietuvos Respublikos finansinių ataskaitų audito įstatymo nustatyta tvarka į audito įmonių sąrašą įrašyta audito įmonė (toliau – Audito įmonė) arba į auditorių sąrašą įrašytas auditorius.

4. Audito įmonė arba auditorius negali atlikti audito, jeigu audito įmonė, auditorius arba audito tinklas, kuriam priklauso audito įmonė, ir Filmo gamybos vykdytojas yra tiesiogiai arba netiesiogiai susiję ir tai galėtų pakenkti auditą atliekančios audito įmonės nepriklausomumui.

5. Audito įmonė arba auditorius įsipareigoja užtikrinti savo darbo dokumentų, iš Lietuvos filmo gamintojo gautų dokumentų (ar jų kopijų) ir informacijos konfidencialumą bei apsaugą.

6. Lietuvos filmo gamintojas parengia, patvirtina ir pateikia Audito įmonei Filmo gamybos išlaidų ataskaitą, kurioje nurodomos faktinės Filmo gamybos išlaidos.

7. Audito metu už gamybos išlaidų apskaitą atsakingas asmuo privalo bendradarbiauti su auditą atliekančiu auditoriumi ir pateikti auditui atlikti reikalingus duomenis, dokumentus ir kitą informaciją.

8. Prireikus, audito metu auditorius turi teisę raštu, el. paštu arba faksu kreiptis į už gamybos išlaidų apskaitą atsakingą asmenį dėl trūkstamų dokumentų ar kitos informacijos pateikimo.

9. Visi auditoriui pateikiami dokumentai turi būti pasirašyti atsakingų asmenų.

10. Atlikusi auditą Audito įmonė arba atlikęs auditą auditorius parengia auditoriaus išvadą, kurioje pareiškia nuomonę, ar patirtos filmo arba jo dalies gamybos išlaidos atitinka PMĮ 172 straipsnio nuostatas.

11. Auditoriaus išvada pateikiama 2 egzemplioriais: vienas skirtas Filmo gamybos vykdytojui, kitas – Lietuvos kino centrui.

12. Ši techninė užduotis gali būti keičiama Lietuvos kino centro sprendimu suderinus su Lietuvos auditorių rūmais.